Nederland gee R300 m. vir openbare vervoer in Kaapstad | Maroela Media
Die Nederlandse regering het Donderdag 'n ooreenkoms met die Stad Kaapstad onderteken waarin dié regering onderneem om 'n skenking van R300 miljoen aan Kaapstad se vervoerdirektoraat te gee met die oog op die verbetering van openbare vervoer.
Dié finansieringsooreenkoms, ook bekend as die Orio-projek, gaan oor die volgende vyf tot tien jaar implementeer word. Die geld gaan hoofsaaklik vir die verbetering van die MyCiTi-busdiens wat tussen Khayelitsha, Wynberg en Claremont in die Wes-Kaap diens doen, gebruik word.
Luidens 'n verklaring deur die Stad Kaapstad het die samewerking tussen die Nederlandse regering en Kaapstad al in Junie 2012 begin. Die Stad het aansoek gedoen om in aanmerking te kom vir die Orio-projek, waarna 'n kontrak in Oktober 2015 onderteken is om die projek aan die gang te sit.
"Die R300 miljoen gaan gebruik word om nuwe hoof- en toevoerroetes, bushaltes en -stasies en 'n busdepot in Khayelitsha op te rig. Nolungile, Vuyani en Nyanga as openbare vervoerwisselaars gaan ook opgradeer en ontwikkel word omdat pendelaars wat van MyCiTi se dienste gebruik maak ook ander vervoermiddels, soos minibustaxi's en treine, gebruik," lui die verklaring.
Die Stad Kaapstad se vooruitsig met die Orio-projek is om ander maatskappye aan te moedig om ook in die land se openbare vervoer te belê. Die Stad het gesê hy is dankbaar vir die Nederlandse regering se vrygewigheid en toewyding om Kaapstad se openbare vervoer te help opknap. "In moeilike ekonomiese tye soos nou is hierdie hulp van kardinale belang."